**Tilsynsrapport for pædagogisk tilsyn i 2023**

|  |
| --- |
| **Pædagogisk tilsyn i: Børnehuset Nordstjernen**  Uanmeldt tilsyn d. 22. september 2023  Anmeldt tilsyn d. 1. november 2023  Deadline for handleplan: d. 6. december 2023 |
| **Pædagogisk tilsynsførende:** Rikke Sværke Madsen |
| **Tilsynsmetode og indhold:**  Først føres et uanmeldt tilsyn, hvor den tilsynsførende observerer den pædagogiske praksis og udfylder tre udvalgte temaer i KIDS.  Tilsynsførende samler og vurderer derudover data om dagtilbuddets pædagogandel, sygefravær, personaleomsætning samt pædagogiske læreplan.  Herefter fremsender tilsynsførende KIDS-rapporten samt denne tilsynsrapport med de opmærksomhedspunkter, som det uanmeldte tilsyn samt den øvrige dataindsamling giver anledning til at drøfte i de enkelte dagtilbud. Tilsynsførende inviterer til et anmeldt tilsynsmøde med dagtilbuddets ledelsen samt MED-udvalg. Mødet lægges cirka 5 uger efter det uanmeldte tilsyn og fastlægges til 1½ time.  På mødet aftales de elementer, som tilsynet giver anledning til at arbejde videre med.  Indenfor 4-5 uger efter det anmeldte tilsyn skal dagtilbuddet have udarbejdet en handleplan  for arbejdet med det pædagogiske tilsyn og sende denne til tilsynsførende.  Lederen drøfter denne tilsynsrapport og handleplanen i forældrebestyrelsen, og forvaltningen offentliggør dem på dagtilbuddets hjemmeside. |
| **Tilsynstemaer:**   * KIDS-temaerne Leg og aktivitet, socio-emotionel udvikling, demokrati og deltagelse * Pædagogandel, sygefravær og personaleomsætning * Arbejdet med den pædagogiske læreplan |
| **Konklusion på den pædagogiske praksis**  **Forord:**  Observationerne på det uanmeldte tilsyn præges af en god stemning, spændende aktiviteter og af engagerede børn med positive forventninger til de voksne.  De voksne tilbyder børnene forskellige aktiviteter og lege med aktiv voksendeltagelse igennem hele dagen. Børnene er fordybede og engagerede i lege og aktiviteter, så der er en god og rolig stemning, samtidig med at der emmer af leg og liv. De voksne faciliterer varierede aktiviteter som sanglege, dinosaurleg, tegning, boldspil, regellege på legepladsen, gåture i nærområdet med mere. Der ses både fordybede lege i mindre grupper og lege, der kræver mange børn. Der observeres en god balance mellem vokseninitierede og børneinitierede aktiviteter, og børnene deltager fordybet og lystfuldt i aktiviteterne og legene, som præges af gensidig varme, respekt og nysgerrighed.  Der observeres et eksempel i vuggestuen på, at nogle af børnene mistede interessen undervejs i en samling, og personalet fastholdt, at børnene skulle deltage på samme måde som de andre. Her bør begrebet legitim perifer deltagelse drøftes, så børnene i højere grad kan koble sig til og fra samlingens voksenstyrede aktivitet, og så personalet i højere grad understøtter de børn, der melder sig ud undervejs.  De voksne er opmærksomme på, viser forståelse for og sætter ord på børnenes følelser og perspektiver, og de er opmærksomme på børnenes udspil og signaler. Der ses ikke irettesættelser eller skæld ud, men udelukkende positive anvisninger til, hvad børnene kan gøre - på den måde støttes børnene igennem hele dagen i positive, hensigtsmæssige samspil med hinanden i et trygt læringsmiljø, hvor de guides med varme og smil, når de får brug for hjælp.  Der ses mange eksempler på, at personalet tager hensyn til børnenes individuelle behov, for eksempel at børnene kan få noget at spise, når de bliver sultne uden for måltiderne, at der tages hensyn til særlige behov og præferencer ved spisning, og at børnene generelt mødes med respekt for og plads til de individer de er, snarere end kun som en del af en samlet børnegruppe.  De fysiske læringsmiljøer inviterer til lege og aktiviteter i mindre grupper, hvilket også afspejles i børnenes ageren i rummene. Der er små kroge med tematiseret legetøj og visuel inspiration til relevante lege, bøger i børnehøjde og kasser og reoler med relevant legetøj. I både vuggestue og børnehave er der etableret legezoner, der inviterer til forskellige typer af leg (konstruktionsleg, regelleg, rolleleg, bevægelsesleg mv.).  Der arbejdes med tydelige visualiseringer og konkreter i de fysiske læringsmiljøer og i de pædagogiske aktiviteter - for eksempel sanglege med understøttelse af legetøj, billeder af legetøjet på kasserne på stuerne, billeder af årstidsrelevant overtøj i garderoberne og billeder med forskellige følelser og lege på stuerne, et udklippet æbletræ på en stue med æbler og sommerfugle, som om lidt skal udskiftes med visne blade for at følge årstidens skift.  Der lægges tydeligt vægt på pædagogisk kvalitet i hverdagens rutiner. Personalet giver sig god tid til at hjælpe børnene til selvhjulpenhed i garderobe og måltider, og de indgår i fordybede samtaler båret af varme og lydhørhed med de enkelte børn.  **Konklusion:**  På det pædagogiske tilsyn observeres et personale, der er lydhør og imødekommende i deres samspil med børnene. Børnene bliver imødekommet, understøttet og inviteret til gode varme samspil. De voksne hjælper desuden børnene i deres indbyrdes samspil med hinanden og med at sætte ord på børnenes faktiske følelser, og de bekræfter oplevelserne og kommunikerer med børnene ansigt-til-ansigt.  Der observeres generelt et personale, som indgår i og understøtter engagerede samtaler med børnene – med mange turtagninger, udvidelse af børnenes udspil og udsagn, øjenkontakt og kropskontakt, smil og fordybede samspil.  Ingen bekymring: X  Bekymring:  Alvorlig bekymring: |
| **KIDS-temaer: Leg og aktivitet, Socio-emotionel udvikling, Demokrati og deltagelse**  **Leg og aktivitet:**  KIDS viser, at personalet skaber vilkår for legen, så børnene indgår i gode og berigende legeoplevelser med hinanden. De tilbyder børnene relevante lege og aktiviteter med engagerede og aktivt deltagende voksne. Personalet tager dagen igennem relevante initiativer ift. børnenes interesser og alder. Børn og voksne er inddelt i både større og mindre grupper, og aktiviteterne bærer præg af engagement fra både børn og voksne. Der ses mange længerevarende, engagerede og uafbrudte samspil, lege og aktiviteter, som børnene finder interessante og meningsfulde. De voksne giver plads til og understøtter børnenes lege og aktiviteter på måder, der giver mulighed for at inddrage alle børn i børnefællesskabet, og de indretter og forandrer aktiviteterne i forhold til børnenes engagement og motivation.  Pædagogerne er imødekommende over for børnenes initiativer og følger deres engagement, og aktiviteterne giver mulighed for, at børnene kan få fordybede samtaler med en voksen, som de kender godt.  Aktiviteterne er varierede, gruppestørrelserne er velovervejede, voksenressourcerne er fordelt på børnegrupperne, og de voksne deltager aktivt sammen med børnene. De voksnes deltagelse i og rammesætning af aktiviteterne appellerer til børnene, så børnene ønsker at deltage i det, de inviteres til af de voksne.  **Socio-emotionel udvikling:**  I alle dele af den pædagogiske praksis (aktiviteter, rutiner og børnekultur) observeres imødekommende voksne, som har lange, engagerede samtaler med børnene om det fælles tredje. Der tages i udpræget grad udgangspunkt i børnenes fortællelyst, deres oplevelser og deres følelser, også når de må lede efter ordene. De voksne spørger nysgerrigt, understøtter og udvider børnenes udsagn og imødekommer børnene.  I arbejdet med børnenes socio-emotionelle udvikling ses, at personalet rummer og accepterer børnenes følelser og sætter ord på disse. Børnenes perspektiver og følelser imødekommes, og børnene understøttes i at give udtryk for deres egne oplevelser. De voksne indgår i positiv ansigt-til-ansigt-kontakt med det enkelte barn om dets oplevelser og om fælles oplevelser, indre tilstande og følelser. De er gennem hele dagen sammen med børnene om det fælles tredje og deler oplevelserne med børnene. De voksne er opmærksomme på børnenes indbyrdes relationer og hjælper alle børnene med at blive inddraget i det sociale fællesskab.  **Demokrati og deltagelse:**  Børnene indgår i lege og aktiviteter med stor lyst og interesse, og de voksne observeres at tage relevante initiativer til leg og aktivitet. De voksne lytter til børnenes verbale og nonverbale udtryk for deres oplevelser i de vokseninitierede aktiviteter og lader dem få indflydelse på aktiviteterne. Børnenes udsagn bliver lyttet til og taget alvorligt.  **Delkonklusion:**  Observationerne foretaget på det uanmeldte tilsyn viser en score i KIDS, der i forhold til **leg og aktivitet** ligger i allerhøjeste ende af **god kvalitet**. I forhold til **socio-emotionel udvikling** viser tilsynet **fremragende kvalitet**, og i forhold til **demokrati og deltagelse** viser tilsynet **god kvalitet.** |
| **Pædagogandel**  Pædagogandelen skal være på 74%.  Ledelsen oplyser, at den aktuelle pædagogandel ved det anmeldte tilsyn er på 72%. Nordstjernen lever altså næsten op til den fastsatte pædagognormering og er opmærksom på løbende at opretholde og højne pædagogandelen yderligere ved nyansættelser. |
| **Sygefravær**  Dataindsamling: Data fra kommunens HR-statistik (Fravær - Måltal) Opgørelse fra 1. september 2022 -31. august 2023.  I perioden har Børnehuset Nordstjernen et gennemsnitligt sygefravær på 15,9 dage pr. fuldtidsmedarbejder og børnehuset ligger dermed under sit måltal på max. 18,4 sygedage. pr. medarbejder om året.  Servicetabet er i nuværende periode 2,0 hvilket betyder, at der i gennemsnit er 2,0 medarbejdere sygemeldt om dagen.  Delkonklusion: Sygefraværet i Børnehuset Nordstjernen har været faldende sammenlignet med 2021, og er nu på et acceptabelt niveau. Jf. kommunens sygefraværspolitik, er der fortsat brug for et ledelsesmæssigt fokus på at nedbringe sygefraværet. |
| **Personaleomsætning**  Dataindsamling: Data fra kommunens HR-statistik (Personaleomsætning) Opgørelse fra 1. september 2022 – 31. august 2023.  Data viser, at personaleomsætningen for perioden er 29,4%, hvor 10 har fratrådt sin stilling og 6 er nyansatte. Opgørelsen inkluderer også ansættelse af vikarer mv.  Delkonklusion: Personaleomsætningen viser en relativ naturlig personaleomsætning for perioden. Der bør fortsat være opmærksomhed på at skabe kontinuitet for børnegruppen og bl.a. understøtte, at der er fast pædagogisk personale på alle stuer. |
| **Pædagogisk læreplan**  ”Handleplan for læringsmiljøet” indarbejdes i arbejdet med den pædagogiske læreplan, således at punkterne i handleplanen bliver tænkt sammen med evalueringen og det fremadrettede arbejde i Nordstjernen. Justeringen og evalueringen af læreplanen skal tænkes som en kontinuerlig proces, som med udgangspunkt i opsamlingen af løbende erfaringer giver anledning til en løbende justering af fremadrettet pædagogisk praksis. |
| **Handleplan for læringsmiljøet**  På det anmeldte tilsynsmøde blev tilsynsførende, lederen og MED-udvalget enige om, at handleplanen for årets tilsyn skal fokuseres omkring, hvordan det gode forældresamarbejde kan skærpes og styrkes med udgangspunkt i det pædagogiske grundlag i den styrkede pædagogiske læreplan. |